钦定古今图书集成/明伦汇编/官常典/第402卷 > 熊开元
## 钦定古今图书集成/明伦汇编/官常典/第402卷 > 熊开元

按《明外史》本传：“开元，字鱼山，嘉鱼人。天启五年进士。
除崇明知县，调繁吴江。崇祯四年，征授吏科给事中。
帝遣中官王应期等监视关、宁军马，开元抗疏争，不
纳。王化贞久系不决，奸人张应时等疏颂其功，请以
身代死，俾戴罪立效。开元疏驳之，言：化贞家赀钜万，
每会朝审，辄买燕市少年杂立道旁，投熊廷弼瓦砾，
嗟叹化贞不休，以此荧惑上听。今应时复敢为此请，
宜立肆化贞市朝。”化贞卒正法。时有令有司征赋不
及额者不得考选，给事中周瑞豹考选而后完赋。帝
怒，贬谪之，命如瑞豹者悉以闻。于是开元及御史郑
友元等三人并贬二秩，出之外，开元不赴官。久之，起
山西按察司照磨，迁光禄寺监事。十三年，迁行人司
副，左降官率骤迁，开元以淹久，颇觖望。会光禄缺丞，
开元诣首辅周延儒述己困顿状。延儒适有他事，辄
命驾出开元大愠。会帝以畿辅被兵，广求谠言，诏官
民欲陈事者，报名会极门，即日召对。开元欲论延儒，
次日即请见帝召入文昭阁，开元请密论军事，帝屏
左右，独辅臣在，开元不敢言，但奏军事而出。越十馀
日，复请见，帝御德政殿，秉烛独坐，开元从辅臣入，奏
言：“《易》称：‘君不密则失臣，臣不密则失身’。请辅臣暂退。”
延儒等引退者再，帝不许。开元遂言：“陛下求治十五
年，天下日以乱，必有其故。”帝曰：“其故安在？”开元言：“今
所讲求，惟兵食寇贼，不揣其本而末是图，虽终日不
食，终”夜不寝，求天下治无益也。朱子言：“天下之治，在
人主方寸间，朝廷一二人而已。”陛下方寸无间，若此，
一二人得人，譬治病得良医，拱手听而病愈。夫陛下
临御以来，辅臣至数十人，不过陛下曰贤、左右曰贤
而已，未必诸大夫国人皆曰贤也。天子心膂股肱而
任用之易。如此庸人在高位，相继为奸，人“祸天殃，迄
无衰止。迨言官发其罪状，诛之、斥之，已败坏不可救
矣。”帝与诘问久之，疑开元有所为，曰：“尔意中有人欲
用乎？”开元辨无有。延儒等跪谢，帝曰：“天下不治皆朕
过，于卿等何与？”开元言：“陛下令大小臣工不时面奏而辅臣在左右，谁敢为异同之论以速祸？且昔日辅
臣，繁刑厚敛，屏弃忠良，贤人君子攻之。今辅臣奉行
德意，释累囚，蠲逋赋，起废籍，贤人君子皆其所引用，
偶有不平，私慨叹而已。”帝责开元有私意，开元奏辨，
延儒等亦前为解。开元复请遍召廷臣，问以辅臣贤
否。“不半日，辅臣心事明，诸臣流品亦别。陛下若不察，
将吏狃情，面贿赂，失地丧师，皆得无罪，谁复为陛下
捐躯报国者。”延儒等奏：“情面不尽，无贿赂则无有。”开
元复言：“敌兵入口四十馀日，未闻逮治一督、抚。”帝曰：
“督、抚初推，人以为贤，数月后，便以为不贤，必欲去之
而后快。边方与内地不同，使人何以展布！”开元言：“四
方督抚，率自监司。明日廷推，今日传单，其人姓名不
列。至期，吏部出之袖中，诸臣唯唯而已。既推后”，言官
转相采访，而其人伎俩亦自露于数月间，故人得而
指之，非初以为贤，继以为不贤也。帝命之退，延儒等
请令补牍，从之。当是时，开元本欲尽发延儒罪，以其
在侧，不敢言，而延儒虑其补牍，谋沮之。礼部郎中吴
昌时者，开元知吴江时所拔士也。语开元，令商之大
理卿孙晋、兵部侍郎冯元飙两人责开元曰：“若所言
固当，但首辅多引贤者，首辅退，贤者必尽逐矣。”开元
意动。大理丞吴履中至，亦以开元言为骤。既退，昌时
复致书言之，开元乃止述奏辞，不更及延儒他事。帝
方信延儒，得奏大怒，令锦衣卫逮治。卫帅骆养性，开
元乡人也，雅怨延儒，次日即以狱上。帝益怒，曰：“开元
谗谮辅弼，必使朕孤立于上，乃便彼行私，必有主使
者。养性不加刑，溺职甚。其再严讯以闻。”十二月朔，严
刑诘供主谋。开元坚不承，而尽发延儒之隐，养性具
以闻。帝乃廷杖开元系狱。南京御史孙凤毛劾杨枝
起、廖国遴，因言开元面奏，实二人主之，欲令丘瑜秉
政，陈演为首辅。御史李陈玉亦言之。帝以开元已下
吏不问。十六年六月，延儒罢，言官多救“开元”者，不报。
刑部拟赎徒，不许。明年正月遣戍杭州。未几，京师陷。
福王时，起吏科给事中，丁母艰，不赴。唐王自立，起工
科左给事中。连擢太常卿、左佥都御史。随征东阁大
学士。乞假归。汀州破，弃家为僧，隐苏州之灵岩。久之
卒。